চলে গেলেন পোখরানের ‘হিরো’! প্রয়াত ভারতীয় বিজ্ঞানী চিদম্বরম

ওয়েব ডেস্ক: ভারতের পরমাণু শক্তি গবেষণার (Nuclear Power Research) অন্যতম কারিগর এবং বিশিষ্ট পদার্থবিদ (Physicist) রাজাগোপাল চিদম্বরম (Rajagopala Chidambaram) আর নেই। শনিবার ভোররাতে মুম্বইয়ের (Mumbai) যশলোক হাসপাতালে শেষ নিঃশ্বাস ত্যাগ করেন তিনি। মৃত্যুকালে তাঁর বয়স হয়েছিল ৮৮ বছর। এই বিজ্ঞানীর (Scientist) মৃত্যুতে শোকস্তব্ধ গোটা দেশ। প্রধানমন্ত্রী নরেন্দ্র মোদি (Narendra Modi) সহ বিশিষ্ট ব্যক্তিরা শোক প্রকাশ করেছেন। ভারতের পারমাণবিক শক্তি দফতরের তরফে এক বিজ্ঞপ্তিতে জানানো হয়েছে, “শনিবার ভোর ৩টে ৩০ মিনিটে রাজাগোপাল চিদম্বরমের প্রয়াণ হয়েছে। তাঁর অসামান্য নেতৃত্ব ও দৃষ্টিভঙ্গি ভারতের বিজ্ঞান ও প্রযুক্তি চর্চায় চিরকাল স্মরণীয় হয়ে থাকবে।”

১৯৩৬ সালে জন্মগ্রহণ করে রাজাগোপাল চিদম্বরম চেন্নাইয়ের প্রেসিডেন্সি কলেজ এবং বেঙ্গালুরুর ইন্ডিয়ান ইনস্টিটিউট অফ সায়েন্সে পড়াশোনা করেন। ১৯৭৪ এবং ১৯৯৮ সালে পোখরানে (Pokhran) দুটি গুরুত্বপূর্ণ পারমাণবিক বোমা পরীক্ষার অন্যতম প্রধান কারিগর ছিলেন তিনি। ১৯৯০ সালে ভাবা অ্যাটমিক রিসার্চ সেন্টারের ডিরেক্টর হন চিদম্বরম। এরপর ১৯৯৩ সালে তিনি ভারতের অ্যাটমিক এনার্জি কমিশনের চেয়ারম্যান পদে নিযুক্ত হন। ১৯৯৪-৯৫ সালে তিনি আন্তর্জাতিক পারমাণবিক শক্তি সংস্থার বোর্ড অফ গভর্নর্স-এর চেয়ারম্যানের দায়িত্ব পালন করেন। ২০০১ থেকে ২০১৮ সাল পর্যন্ত তিনি ভারত সরকারের প্রধান বিজ্ঞান উপদেষ্টা হিসেবে দায়িত্ব পালন করেন।

আরও পড়ুন: ফুচকা খায়িয়ে ৪০ লক্ষ! বিক্রেতার বাড়িতে এল GST নোটিস

তাঁর অসামান্য অবদানের জন্য ভারত সরকার ১৯৭৫ সালে তাঁকে ‘পদ্মশ্রী’ এবং ১৯৯৯ সালে ‘পদ্মবিভূষণ’ সম্মানে ভূষিত করে। আজ রাজাগোপাল চিদম্বরমের মৃত্যুতে প্রধানমন্ত্রী নরেন্দ্র মোদি শোকপ্রকাশ করে বলেছেন, “বিজ্ঞানী রাজাগোপাল চিদম্বরমের মৃত্যুতে আমরা শোকাহত। ভারতের পরমাণু গবেষণার অন্যতম পথিকৃৎ ছিলেন তিনি। তাঁর চিন্তাভাবনা ও অবদান আমাদের ভবিষ্যৎ প্রজন্মকে প্রেরণা জোগাবে। দেশ তাঁর অবদান চিরকাল স্মরণ করবে।”